ΚΟΙΝΗ ΘΕΣΗ (ΕΚ) αριθ. 30/97 που καθορίστηκε από το Συμβούλιο στις 30 Ιουνίου 1997 για την έκδοση της οδηγίας 97/. . ./ΕΚ του Συμβουλίου, της . . ., για τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων ή άνω (97/C 246/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 84 δεύτερο εδάφιο,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία του άρθρου 189 Γ της συνθήκης (3),

Εκτιμώντας:

(1) ότι η κοινοτική δράση στον τομέα των θαλάσσιων μεταφορών πρέπει να έχει ως στόχο τη βελτίωση της ασφάλειας στη θάλασσα 7

(2) ότι, στις 2 Απριλίου 1993, εγκρίθηκε το πρωτόκολλο Torremolinos σχετικα με τη διεθνή σύμβαση Torremolinos του 1997 για την ασφάλεια των αλιευτικών σκαφών («πρωτόκολλο Torremolinos») 7

(3) ότι η εφαρμογή του πρωτοκόλλου αυτού σε κοινοτικό επίπεδο για τα αλιευτικά σκάφη που φέρουν σημαία κράτους μέλους ή αναπτύσσουν αλιευτική δραστηριότητα στα εσωτερικά ύδατα ή στην χωρική θάλασσα κράτους μέλους ή που εκφορτώνουν το αλίευμά τους σε λιμένα κράτους μέλους θα αυξήσει την ασφάλεια των σκαφών αυτών, καθώς οι διάφορες εθνικές νομοθεσίες δεν απαιτούν ακόμη το επίπεδο ασφάλειας που καθορίζεται στο πρωτόκολλο 7 ότι ένα τέτοιο κοινό επίπεδο ασφάλειας, εναρμονίζοντας τις διαφορετικές εθνικές προδιαγραφές ασφάλειας, θα εξασφαλίσει τον επί ίσοις όροις ανταγωνισμό για τα αλιευτικά σκάφη που αναπτύσσουν δραστηριότητα στην ίδια περιοχή, χωρίς να θιγούν τα πρότυπα ασφάλειας 7

(4) ότι, λαμβανομένης υπόψη ειδικότερα της παραμέτρου εσωτερικής αγοράς, η δράση σε κοινοτικό επίπεδο είναι ο αποτελεσματικότερος τρόπος για την καθιέρωση κοινού επιπέδου ασφάλειας για τα αλιευτικά σκάφη σε όλη την Κοινότητα 7

(5) ότι μια οδηγία του Συμβουλίου αποτελεί το κατάλληλο νομικό μέσο, διότι παρέχει το πλαίσιο για ενιαία και υποχρεωτική εφαρμογή των προτύπων ασφάλειας από τα κράτη μέλη, αφήνοντας παράλληλα σε κάθε κράτος μέλος το δικαίωμα να αποφασίσει τη μορφή και τις μεθόδους εφαρμογής που ταιριάζουν καλύτερα στο εσωτερικό σύστημά του 7

(6) ότι αρκετά σημαντικά κεφάλαια του πρωτοκόλλου Torremolinos εφαρμόζονται μόνο στα αλιευτικά σκάφη μήκους 45 μέτρων και άνω 7 ότι, σε κοινοτικό επίπεδο, ο περιορισμός της εφαρμογής του πρωτοκόλλου μόνο σε τέτοια σκάφη θα οδηγήσει σε μεγάλη διαφορά του επιπέδου ασφάλειας μεταξύ των σκαφών αυτών και των μικρότερων αλιευτικών σκαφών μήκους μεταξύ 24 και 45 μέτρων, και συνεπώς σε στρέβλωση του ανταγωνισμού 7

(7) ότι, στο άρθρο 3 παράγραφος 4 του πρωτοκόλλου, αναφέρεται ότι τα μέρη καθορίζουν ποιοι από τους κανονισμούς τους για τους οποίους το όριο του μήκους υπερβαίνει τα 24 μέτρα θα πρέπει να εφαρμόζονται, εν όλω ή εν μέρει, σε σκάφη μήκους 24 μέτρων και άνω, αλλά κάτω του οριζομένου ορίου μήκους, τα οποία δικαιούνται να φέρουν τη σημαία του μέρους αυτού 7 ότι, στο άρθρο 3 παράγραφος 5 του πρωτοκόλλου αυτού, αναφέρεται ότι τα μέρη θα προσπαθήσουν να καθιερώσουν ομοιόμορφα πρότυπα για τα αλιευτικά σκάφη τα οποία αναπτύσσουν δραστηριότητα στην ίδια περιοχή 7

(8) ότι, για να αυξηθεί η ασφάλεια και να αποφευχθούν οι στρεβλώσεις του ανταγωνισμού, ο επιδιωκτέος στόχος είναι η εφαρμογή των κανόνων ασφάλειας της παρούσας οδηγίας σε όλα τα αλιευτικά σκάφη μήκους 24 μέτρων και άνω που αναπτύσσουν δραστηριότητα στις αλιευτικές ζώνες της Κοινότητας, ανεξαρτήτως της σημαίας που φέρουν 7 ότι, για τα αλιευτικά σκάφη που φέρουν σημαία τρίτων χωρών, και τα οποία αναπτύσσουν δραστηριότητα στα εσωτερικά ύδατα ή στη χωρική θάλασσα ενός κράτους μέλους ή εκφορτώνουν το αλίευμά τους σε λιμένα κράτους μέλους, ο στόχος αυτός πρέπει να επιτευχθεί σύμφωνα με τους γενικούς κανόνες του διεθνούς δικαίου 7

(9) ότι η εφαρμογή των οικείων διατάξεων των οδηγιών του Συμβουλίου που έχουν εκδοθεί στο πλαίσιο της κοινωνικής πολιτικής της Κοινότητας πρέπει να συνεχισθεί 7

(10) ότι, για όλους αυτούς τους λόγους, τα κράτη μέλη θα πρέπει να εφαρμόζουν στα νέα, και εάν χρειάζεται και στα υπάρχοντα αλιευτικά σκάφη μήκους 45 μέτρων και άνω, τις διατάξεις του παραρτήματος του πρωτοκόλλου Torremolinos, λαμβάνοντας υπόψη τις οικείες διατάξεις του παραρτήματος I της παρούσας οδηγίας 7 ότι τα κράτη μέλη θα πρέπει να εφαρμόζουν επίσης τις διατάξεις των κεφαλαίων IV, V, VII και IX του παραρτήματος του πρωτοκόλλου Torremolinos, όπως τροποποιούνται με το παράρτημα II της παρούσας οδηγίας, σε όλα τα νέα σκάφη μήκους ίσου ή μεγαλύτερου των 24 μέτρων, αλλά μικρότερου των 45 μέτρων, που φέρουν τη σημαία τους 7

(11) ότι οι ειδικές προδιαγραφές, όπως περιέχονται στο παράρτημα III, μπορούν να δικαιολογηθούν για λόγους σχετικούς με ειδικές περιφερειακές συνθήκες, πχ. γεωγραφικές και κλιματικές 7 ότι τέτοιες ειδικές διατάξεις προβλέπονται για τις αλιευτικές δραστηριότητες που αναπτύσσονται στις βόρειες και τις νότιες ζώνες αντιστοίχως 7

(12) ότι, για να αυξηθεί περαιτέρω το επίπεδο ασφάλειας, τα σκάφη που φέρουν τη σημαία κράτους μέλους θα πρέπει να συμμορφώνονται προς τις ειδικές απαιτήσεις του παραρτήματος IV 7

(13) ότι στα αλιευτικά σκάφη που φέρουν σημαία τρίτων χωρών δεν πρέπει να επιτρέπεται να αναπτύσσουν αλιευτική δραστηριότητα στα εσωτερικά ύδατα ή στη χωρική θάλασσα κράτους μέλους ή να εκφορτώνουν αλίευμα σε λιμένα κράτους μέλους και, ως εκ τούτου, να ανταγωνίζονται τα σκάφη που φέρουν σημαία κράτους μέλους, εκτός εάν έχει πιστοποιηθεί από το κράτος της σημαίας ότι πληρούν τις τεχνικές προδιαγραφές που καθορίζονται στην παρούσα οδηγία 7

(14) ότι η ναυτική εξάρτηση που ανταποκρίνεται στις απαιτήσεις της οδηγίας 96/98/ΕΚ του Συμβουλίου, της 20ής Δεκεμβρίου 1996, σχετικά με τον εξοπλισμό πλοίων (4), όταν τοποθετείται επί αλευτικών σκαφών θα πρέπει αυτομάτως να θεωρείται ότι πληροί τις ειδικές απαιτήσεις που επιβάλλει η παρούσα οδηγία για τέτοια εξάρτηση, δεδομένου ότι οι απαιτήσεις της οδηγίας 96/98/ΕΚ είναι τουλάχιστον ισοδύναμες με τις προδιαγραφές του πρωτοκόλλου του Toerremolinos και της παρούσας οδηγίας 7

(15) ότι στα κράτη μέλη μπορεί ενδεχομένως να επικρατούν τοπικές συνθήκες που να δικαιολογούν την εφαρμογή ειδικών μέτρων ασφάλειας σε όλα τα αλιευτικά σκάφη που αναπτύσσουν σχετική δραστηριότητα σε ορισμένες περιοχές 7 ότι ενδέχεται επίσης να θεωρούν σκόπιμη την έγκριση εξαιρέσεων από ή απαιτήσεων ισοδύναμων με τις διατάξεις του παραρτήματος του πρωτοκόλλου Torremolinos 7 ότι θα πρέπει να τους δίδεται η δυνατότητα να εγκρίνουν τέτοια μέτρα, υπό τον έλεγχο της διαδικασίας επιτροπής 7

(16) ότι επί του παρόντος δεν υπάρχουν ομοιόμορφα διεθνή τεχνικά πρότυπα για τα αλιευτικά σκάφη όσον αφορά την αντοχή του σκάφους, τα κύρια και βοηθητικά μηχανήματα και τα ηλεκτρικά συστήματα και αυτοματισμούς 7 ότι τέτοια πρότυπα μπορούν να καθορίζονται σύμφωνα με τους κανόνες αναγνωρισμένων οργανισμών ή εθνικών διοικήσεων 7

(17) ότι, για τον έλεγχο της αποτελεσματικής εφαρμογής και εκτέλεσης της παρούσας οδηγίας, τα κράτη μέλη θα πρέπει να προβαίνουν σε επιθεωρήσεις και να εκδίδουν πιστοποιητικά συμμόρφωσης των αλιευτικών σκαφών που συμμορφώνονται με τις ειδικές απαιτήσεις της παρούσας οδηγίας 7

(18) ότι, για να εξασφαλισθεί η πλήρης εφαρμογή της παρούσας οδηγίας, και σύμφωνα με τη διαδικασία του άρθρου 4 του πρωτοκόλλου Torremolinos, τα αλιευτικά σκάφη θα πρέπει να υπόκεινται σε έλεγχο από το κράτος του λιμένα 7 ότι ένα κράτος μέλος μπορεί επίσης να διενεργεί ελέγχους σε αλιευτικά σκάφη τρίτων χωρών τα οποία δεν αναπτύσσουν δραστηριότητα στα εσωτερικά ύδατα ή στη χωρική θάλασσα ενός κράτους μέλους ούτε εκφορτώνουν το αλίευμά τους στους λιμένες ενός κράτους μέλους, όταν ευρίσκονται σε λιμένα του εν λόγω κράτους μέλους, προκειμένου να εξακριβώνει αν τηρούν το πρωτόκολλο, από τη στιγμή που θα τεθεί σε ισχύ 7

(19) ότι η Επιτροπή είναι αναγκαίο να επικουρείται στην αποτελεσματική εφαρμογή της παρούσας οδηγίας από μια επιτροπή, αποτελούμενη από αντιπροσώπους των κρατών μελών 7 ότι η επιτροπή που έχει συσταθεί με το άρθρο 12 της οδηγίας 93/75/ΕΚ του Συμβουλίου, της 13ης Σεπτεμβρίου 1993, για τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα (5), μπορεί να αναλάβει αυτό το ρόλο 7

(20) ότι, για να εξασφαλισθεί η συνεκτική εφαρμογή της παρούσας οδηγίας, ορισμένες διατάξεις μπορούν να προσαρμοσθούν μέσω αυτής της επιτροπής ώστε να ληφθούν υπόψη οι σχετικές διεθνείς εξελίξεις 7

(21) ότι ο Διεθνής Ναυτιλιακός Οργανισμός (ΙΜΟ) θα πρέπει να ενημερωθεί για την παρούσα οδηγία, σύμφωνα με το πρωτόκολλο Torremolinos 7

(22) ότι, για να εξασφαλισθεί η πλήρης εφαρμογή της παρούσας οδηγίας, τα κράτη μέλη θα πρέπει να καθιερώσουν ένα σύστημα κυρώσεων για την παράβαση των εθνικών διατάξεων που θεσπίζονται δυνάμει της παρούσας οδηγίας,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Σκοπός

1. Σκοπός της παρούσας οδηγίας είναι να καθορίσει πρότυπα ασφάλειας για τα θαλασσοπλοούντα αλιευτικά σκάφη μήκους 24 μέτρων και άνω, τόσο τα νέα όσο και τα υπάρχοντα, στο μέτρο που τα υπάρχοντα υπόκεινται στις διατάξεις του παραρτήματος του πρωτοκόλλου Torremolinos, τα οποία:

- φέρουν σημαία κράτους μέλους και είναι νηολογημένα στην Κοινότητα ή

- αλιεύουν σε εσωτερικά ύδατα ή στη χωρική θάλασσα κράτους μέλους ή

- εκφορτώνουν τα αλιεύματά τους σε λιμένα κράτους μέλους.

Τα σκάφη αναψυχής που δεν αλιεύουν για εμπορικούς σκοπούς εξαιρούνται από το πεδίο εφαρμογής της παρούσας οδηγίας.

2. Η παρούσα οδηγία εφαρμόζεται με την επιφύλαξη της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (6), των ειδικών οδηγιών της και, ιδίως, της οδηγίας 93/103/ΕΚ του Συμβουλίου, της 23ης Νοεμβρίου 1993, σχετικά με τις ελάχιστες προδιαγραφές ασφάλειας και υγιεινής κατά την εργασία στα αλιευτικά σκάφη (δέκατη τρίτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (7).

Άρθρο 2 Ορισμοί

Για τους σκοπούς της παρούσας οδηγίας νοούνται ως:

1. «Αλιευτικό σκάφος» ή «σκάφος»: κάθε σκάφος που είναι εξοπλισμένο ή χρησιμοποιείται εμπορικώς για την αλίευση ψαριών ή άλλων έμβιων ενάλιων πόρων 7

2. «νέο αλιευτικό σκάφος»: το αλιευτικό σκάφος για το οποίο:

α) η σύμβαση ναυπήγησης ή μείζονος μετασκευής συνάπτεται την 1η Ιανουαρίου 1999 ή μετά ή

β) η σύμβαση ναυπήγησης ή μείζονος μετασκευής έχει μεν συναφθεί πριν από την 1η Ιανουαρίου 1999, αλλά το οποίο παραδίδεται τουλάχιστον τρία έτη μετά την ημερομηνία αυτή, ή

γ) εάν δεν υπάρχει σύμβαση ναυπήγησης, την 1η Ιανουαρίου 1999 ή μετά:

- έχει τεθεί η τρόπιδα ή

- αρχίζουν εργασίες ναυπήγησης που θα οδηγήσουν εμφανώς στη ναυπήγηση του συγκεκριμένου πλοίου ή

- έχει αρχίσει η συναρμολόγηση, με χρήση τουλάχιστον 50 τόνων του προβλεπόμενου συνολικού υλικού ναυπήγησης ή του 1 % της μάζας του υλικού αυτού, όποιας τιμής είναι μικρότερης 7

3. «υπάρχον αλιευτικό σκάφος»: αλιευτικό σκάφος που δεν είναι νέο 7

4. «πρωτόκολλο Torremolinos»: το πρωτόκολλο Torremolinos σχετικά μες τη διεθνή σύμβαση Torremolinos του 1977 για την ασφάλεια των αλιευτικών σκαφών, καθώς και οι τροποποιήσεις του 7

5. «πιστοποιητικό»: το πιστοποιητικό συμμόρφωσης που αναφέρεται στο άρθρο 6 7

6. «μήκος»: εκτός εάν ορίζεται διαφορετικά, το 96 % του συνολικού μήκους ισάλου σε απόσταση ίση προς το 85 % του ελάχιστου πλευρικού βάθους μετρούμενου από τη γραμμή της τρόπιδας, ή το μήκος από το πρωραίο άκρο της στείρας έως τον άξονα του κορμού του πηδαλίου επί της ισάλου αυτής, εάν είναι μεγαλύτερο. Στα σκάφη που σχεδιάζονται με κεκλιμένη τρόπιδα, η ίσαλος επί της οποίας υπολογίζεται το μήκος αυτό πρέπει να είναι παράλληλη προς την ίσαλο σχεδιασμού 7

7. «αλιευτική δραστηριότητα»: η αλίευση ή η αλίευση και επεξεργασία ψαριών ή άλλων έμβιων ενάλιων πόρων, με την επιφύλαξη του δικαιώματος αβλαβούς διέλευσης από τα χωρικά ύδατα και της ελεύθερης ναυσιπλοΐας εντός της αποκλειστικής οικονομικής ζώνης των 200 μιλίων 7

8. «αναγνωρισμένος οργανισμός»: οργανισμός αναγνωρισμένος σύμφωνα με το άρθρο 4 της οδηγίας 94/57/ΕΚ του Συμβουλίου, της 22ας Νοεμβρίου 1994, σχετικά με κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (8).

Άρθρο 3 Γενικές απαιτήσεις

1. Τα κράτη μέλη πρέπει να εξασφαλίζουν ότι οι διατάξεις του παραρτήματος του πρωτοκόλλου Torremolinos εφαρμόζονται στα αλιευτικά σκάφη που φέρουν τη σημαία τους, εκτός εάν ορίζεται διαφορετικά στο παράρτημα I της παρούσας οδηγίας.

Τα υπάρχοντα αλιευτικά σκάφη πρέπει να ανταποκρίνονται προς τις σχετικές απαιτήσεις του παραρτήματος του πρωτοκόλλου Torremolinos το αργότερο την 1η Ιουλίου 1999, εκτός εάν ορίζεται διαφορετικά.

2. Τα κράτη μέλη πρέπει να εξασφαλίζουν ότι οι απαιτήσεις των κεφαλαίων IV, V, VII και IX του παραρτήματος του πρωτοκόλλου Torremolinos που ισχύουν για σκάφη μήκους 45 μέτρων και άνω θα ισχύσουν και για τα νέα αλιευτικά σκάφη μήκους 24 μέτρων και άνω, τα οποία φέρουν τη σημαία τους, εκτός εάν ορίζεται διαφορετικά στο παράρτημα II της παρούσας οδηγίας.

3. Ωστόσο, τα κράτη μέλη πρέπει να εξασφαλίζουν ότι τα σκάφη που φέρουν τη σημαία τους και ασκούν αλιευτική δραστηριότητα σε συγκεκριμένες περιοχές τηρούν τις διατάξεις που ισχύουν για τις περιοχές αυτές, όπως ορίζονται στο παράρτημα III.

4. Τα κράτη μέλη πρέπει να εξασφαλίζουν ότι τα σκάφη που φέρουν τη σημαία τους τηρούν τις ειδικές απαιτήσεις ασφάλειας που καθορίζονται στο παράρτημα IV.

5. Τα κράτη μέλη απαγορεύουν στα αλιευτικά σκάφη υπό σημαία τρίτης χώρας να ασκούν αλιευτική δραστηριότητα στα εσωτερικά ύδατα ή στη χωρική τους θάλασσα ή να εκφορτώνουν τα αλιεύματά τους στα λιμάνια τους, εκτός εάν η αρμόδια αρχή του κράτους της σημαίας έχει πιστοποιήσει ότι τα σκάφη αυτά συμμορφούνται προς τις απαιτήσεις που αναφέρονται στις παραγράφους 1, 2, 3 και 4 και στο άρθρο 5.

6. Ο ναυτιλιακός εξοπλισμός που απαριθμείται στο παράρτημα Α.1 της οδηγίας 96/98/ΕΚ του Συμβουλίου, της 20ής Δεκεμβρίου 1996, σχετικά με το ναυτιλιακό εξοπλισμό πλοίων, και ανταποκρίνεται στις απαιτήσεις της παρούσας οδηγίας, όταν εγκαθίσταται σε αλιευτικό σκάφος με σκοπό τη συμμόρφωση του σκάφους αυτού προς τις διατάξεις της παρούσας οδηγίας, θεωρείται αυτομάτως ότι πληροί τις εν λόγω διατάξεις, ανεξαρτήτως εάν αυτές απαιτούν την έγκριση του εξοπλισμού αυτού και τη δοκιμή του εκ μέρους των αρμόδιων αρχών του κράτους της σημαίας.

Άρθρο 4 Ειδικές απαιτήσεις, εξαιρέσεις και ισοδύναμες απαιτήσεις

1. Εάν ένα κράτος μέλος ή μια ομάδα κρατών μελών κρίνουν ότι, λόγω ορισμένων περιστάσεων που οφείλονται σε ειδικές τοπικές συνθήκες ή στα χαρακτηριστικά των σκαφών, απαιτούνται ειδικά μέτρα ασφάλειας για τα σκάφη που ασκούν αλιευτική δραστηριότητα σε συγκεκριμένη περιοχή, και εάν η σχετική ανάγκη αποδειχθεί, μπορούν, με τη διαδικασία της παραγράφου 4, να θεσπίζουν τα ειδικά αυτά μέτρα ασφάλειας προκειμένου να ληφθούν υπόψη οι τοπικές συνθήκες, όπως η φύση και οι κλιματικές συνθήκες των περιοχών όπου τα σκάφη αυτά ασκούν τις αλιευτικές τους δραστηριότητες, οι αποστάσεις που διανύουν τα σκάφη ή τα ιδιαίτερα χαρακτηριστικά τους, όπως το υλικό ναυπήγησής τους.

Τα εγκρινόμενα μέτρα προστίθενται στο παράρτημα III.

2. Για την έγκριση μέτρων που περιέχουν εξαιρέσεις, τα κράτη μέλη εφαρμόζουν τις διατάξεις του σημείου 3 του κανονισμού 3 του κεφαλαίου 1 του παραρτήματος του πρωτοκόλλου Torremolinos, με τη διαδικασία της παραγράφου 4 του παρόντος άρθρου.

3. Με τη διαδικασία της παραγράφου 4 του παρόντος άρθρου, τα κράτη μέλη μπορούν να θεσπίζουν μέτρα που προβλέπουν ισοδύναμες απαιτήσεις σύμφωνα με το σημείο 1 του κανονισμού 4 του κεφαλαίου 1 του παραρτήματος του πρωτοκόλλου Torremolinos.

4. Το κράτος μέλος που εφαρμόζει τις διατάξεις των παραγράφων 1, 2 ή 3 ακολουθεί την ακόλουθη διαδικασία:

α) το κράτος μέλος κοινοποιεί στην Επιτροπή τα μέτρα που προτίθεται να θεσπίσει, καθώς και όλες τις απαραίτητες λεπτομέρειες που τεκμηριώνουν τη διατήρηση του ικανοποιητικού επιπέδου ασφάλειας 7

β) εάν, εντός εξαμήνου από την κοινοποίηση, αποφασιστεί, με τη διαδικασία του άρθρου 9, ότι τα προτεινόμενα μέτρα δεν δικαιολογούνται, είναι δυνατόν να απαιτηθεί από το εν λόγω κράτος μέλος να τα τροποποιήσει ή να μην τα θεσπίσει 7

γ) τα θεσπιζόμενα μέτρα προσδιορίζονται στη σχετική εθνική νομοθεσία και ανακοινώνονται στην Επιτροπή, η οποία και ανακοινώνει όλες τις σχετικές λεπτομέρειες στα άλλα κράτη μέλη 7

δ) τα μέτρα αυτά εφαρμόζονται σε όλα τα αλιευτικά σκάφη που ασκούν αλιευτική δραστηριότητα υπό τις ίδιες καθοριζόμενες συνθήκες, χωρίς διάκριση όσον αφορά τη σημαία ή την εθνικότητα του φορέα διαχείρισής τους 7

ε) τα μέτρα που αναφέρονται στην παράγραφο 2 εφαρμόζονται μόνον εφόσον το αλιευτικό σκάφος ασκεί αλιευτικές δραστηριότητες υπό τις καθοριζόμενες συνθήκες.

Άρθρο 5 Πρότυπα σχεδιασμού, ναυπήγησης και συντήρησης

Πρότυπα σχεδιασμού, ναυπήγησης και συντήρησης του κύτους, των κύριων και βοηθητικών μηχανημάτων και των ηλεκτρικών εγκαταστάσεων και αυτοματισμών των αλιευτικών σκαφών είναι οι κανονισμοί που ισχύουν κατά την ημερομηνία ναυπήγησής του και έχουν καθοριστεί για σκοπούς ταξινόμησης από έναν αναγνωρισμένο οργανισμό ή χρησιμοποιούνται από την Αρχή.

Για τα νέα σκάφη, οι κανόνες αυτοί πρέπει να είναι σύμφωνοι με τη διαδικασία και να υπόκεινται στις προϋποθέσεις του άρθρου 14 παράγραφος 2 της οδηγίας 94/57/ΕΚ.

Άρθρο 6 Επιθεωρήσεις και πιστοποιητικά

1. Τα κράτη μέλη χορηγούν στα αλιευτικά σκάφη που φέρουν τη σημαία τους και συμμορφούνται προς τις απαιτήσεις των άρθρων 3 και 5 πιστοποιητικό συμμόρφωσης προς τους όρους της παρούσας οδηγίας, συνοδευόμενο από δελτίο εξοπλισμού και, ενδεχομένως, πιστοποιητικό απαλλαγής. Το πιστοποιητικό συμμόρφωσης, το δελτίο εξάρτησης και το πιστοποιητικό απαλλαγής συντάσσονται σύμφωνα με τα υποδείγματα του παραρτήματος V. Τα πιστοποιητικά αυτά εκδίδονται από την αρμόδια αρχή του κράτους της σημαίας ή από αναγνωρισμένο οργανισμό που ενεργεί εξ ονόματός της έπειτα από αρχική επιθεώρηση την οποία διενεργούν αποκλειστικοί επιθεωρητές είτε της αρμόδιας αρχής του κράτους της σημαίας είτε ενός αναγνωρισμένου οργανισμού είτε του κράτους μέλους το οποίο το κράτος της σημαίας έχει εξουσιοδοτήσει να διενεργεί την επιθεώρηση, βάσει του σημείου 1 στοιχείο α) του κανονισμού 6 του κεφαλαίου 1 του παραρτήματος του πρωτοκόλλου Torremolinos.

2. Η διάρκεια ισχύος των πιστοποιητικών που αναφέρονται στην παράγραφο 1 δεν υπερβαίνει την οριζομένη στον κανονισμό 11 του κεφαλαίου 1 του παραρτήματος του πρωτοκόλλου Torremolinos. Το πιστοποιητικό συμμόρφωσης ανανεώνεται κατόπιν περιοδικών επιθεωρήσεων, σύμφωνα με τον κανονισμό 6 του κεφαλαίου 1 του παραρτήματος του πρωτοκόλλου Torremolinos.

Άρθρο 7 Έλεγχος

1. Τα αλιευτικά σκάφη που ασκούν αλιευτική δραστηριότητα στα εσωτερικά ύδατα ή στη χωρική θάλασσα κράτους μέλους ή εκφορτώνουν τα αλιεύματά τους στα λιμάνια του και τα οποία δεν φέρουν τη σημαία αυτού του κράτους μέλους υπόκεινται σε έλεγχο από το κράτος αυτό, βάσει του άρθρου 4 του πρωτοκόλλου Torremolinos και άνευ διακρίσεων λόγω της σημαίας του σκάφους ή της εθνικότητας του φορέα διαχείρισης, για να εξακριβώνεται η συμμόρφωσή τους προς τις απαιτήσεις της παρούσας οδηγίας.

2. Τα αλιευτικά σκάφη που δεν ασκούν αλιευτική δραστηριότητα στα εσωτερικά ύδατα ή στη χωρική θάλασσα κράτους μέλους, ούτε εκφορτώνουν τα αλιεύματά τους στα λιμάνια του και φέρουν τη σημαία άλλου κράτους μέλους, υπόκεινται σε έλεγχο από το κράτος μέλος του λιμένος, βάσει του άρθρου 4 του πρωτοκόλλου Torremolinos και άνευ διακρίσεων λόγω της σημαίας του σκάφους ή της εθνικότητας του φορέα διαχείρισης, για να εξακριβωθεί η συμμόρφωσή τους προς τις απαιτήσεις της παρούσας οδηγίας.

3. Τα αλιευτικά σκάφη που φέρουν τη σημαία τρίτου κράτους και δεν ασκούν αλιευτική δραστηριότητα στα εσωτερικά ύδατα ή στη χωρική θάλασσα κράτους μέλους, ούτε εκφορτώνουν τα αλιεύματά τους στα λιμάνια κράτους μέλους, υπόκεινται σε έλεγχο από το κράτος μέλος του λιμένος, σύμφωνα με τις διατάξεις του άρθρου 4 του πρωτοκόλλου Torremolinos, για να εξακριβωθεί η συμμόρφωσή τους προς τις απαιτήσεις του πρωτοκόλλου Torremolinos, μόλις αρχίσει να ισχύει.

Άρθρο 8 Προσαρμογές

Σύμφωνα με τη διαδικασία του άρθρου 9, είναι δυνατό να:

α) θεσπίζονται και να ενσωματώνονται διατάξεις για:

- την εναρμονισμένη ερμηνεία των διατάξεων του παραρτήματος του πρωτοκόλλου Torremolinos οι οποίες έχουν αφεθεί στη διακριτική ευχέρεια των αρμόδιων αρχών των επιμέρους συμβαλλόμενων μερών, στο μέτρο που είναι αναγκαίο για να εξασφαλιστεί η εφαρμογή τους στην Κοινότητα,

- την εφαρμογή της παρούσας οδηγίας, χωρίς να διευρύνεται το πεδίο εφαρμογής της 7

β) προσαρμόζονται τα άρθρα 2, 3, 4, 6 και 7 της παρούσας οδηγίας και να τροποποιούνται τα παραρτήματά της ώστε να εφαρμοσθούν, για τους σκοπούς της παρούσας οδηγίας, μεταγενέστερες τροποποιήσεις του πρωτοκόλλου Torremolinos που τίθενται σε ισχύ μετά την έκδοση της παρούσας οδηγίας.

Άρθρο 9 Επιτροπή

1. Η Επιτροπή επικουρείται από την επιτροπή που έχει συσταθεί δυνάμει του άρθρου 12 παράγραφος 1 της οδηγίας 93/75/ΕΚ.

2. Όταν γίνεται αναφορά στην παρούσα παράγραφο, εφαρμόζεται η ακόλουθη διαδικασία:

α) ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της επί του σχεδίου εντός προθεσμίας που μπορεί να καθορίζει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που ορίζεται στο άρθρο 148 παράγραφος 2 της συνθήκης για τις αποφάσεις τις οποίες πρέπει να λαμβάνει το Συμβούλιο βάσει προτάσεως της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται όπως προβλέπεται στο προαναφερόμενο άρθρο. Ο πρόεδρος δεν λαμβάνει μέρος στη ψηφοφορία 7

β) η Επιτροπή θεσπίζει τα σχεδιαζόμενα μέτρα εάν είναι σύμφωνα με τη γνώμη της επιτροπής 7

γ) εάν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμελλητί στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφαίνεται με ειδική πλειοψηφία.

Εάν, μετά την πάροδο οκτώ εβδομάδων από την ημερομηνία υποβολής του θέματος στο Συμβούλιο, το Συμβούλιο δεν έχει αποφανθεί, τα προτεινόμενα μέτρα θεσπίζονται από την Επιτροπή.

Άρθρο 10 Κοινοποίηση στο ΔΝΟ (ΙΜΟ)

Η Προεδρία του Συμβουλίου και η Επιτροπή ενημερώνουν το Διεθνή Ναυτιλιακό Οργανισμό (ΙΜΟ) σχετικά με την έκδοση της παρούσας οδηγίας, παραπέμποντας στο άρθρο 3 παράγραφος 5 του πρωτοκόλλου Torremolinos.

Άρθρο 11 Κυρώσεις

Τα κράτη μέλη θεσπίζουν σύστημα κυρώσεων για την παράβαση των εθνικών διατάξεων που θεσπίζονται δυνάμει της παρούσας οδηγίας και λαμβάνουν όλα τα απαιτούμενα μέτρα ώστε να εξασφαλίσουν ότι οι κυρώσεις αυτές θα εφαρμοσθούν. Οι κυρώσεις πρέπει να είναι αποτελεσματικές αναλογικές και αποτρεπτικές.

Άρθρο 12 Εφαρμογή

1. Τα κράτη μέλη θέτουν σε ισχύ τις απαιτούμενες κανονιστικές και διοικητικές διατάξεις για να συμμορφωθούν προς την παρούσα οδηγία πριν από την 1η Ιανουαρίου 1999. Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη γνωστοποιούν αμέσως στην Επιτροπή όλες τις εθνικές νομοθετικές διατάξεις που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει σχετικά τα υπόλοιπα κράτη μέλη.

Άρθρο 13 Έναρξη ισχύος

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 14 Αποδέκτες

Η παρούσα οδηγία απευθύνεται στα κράτη μέλη.

. . .,

Για το Συμβούλιο

Ο Πρόεδρος

(1) ΕΕ αριθ. C 292 της 4. 10. 1996, σ. 29.

(2) ΕΕ αριθ. C 66 της 3. 3. 1997, σ. 31.

(3) Γνώμη του Ευρωπαϊκού Κοινοβουλίου της 24ης Απριλίου 1997 (ΕΕ αριθ. C 150 της 19. 5. 1997, σ. 31), κοινή θέση του Συμβουλίου της 30ής Ιουνίου 1997, και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(4) ΕΕ αριθ. L 46 της 17. 2. 1997, σ. 25.

(5) ΕΕ αριθ. L 247 της 5. 10. 1993, σ. 19 7 οδηγία όπως τροποποιήθηκε τελευταία από την οδηγία 96/39/ΕΚ (ΕΕ αριθ. L 196 της 7. 8. 1996, σ. 7).

(6) ΕΕ αριθ. L 183 της 29. 6. 1989, σ. 1.

(7) ΕΕ αριθ. L 307 της 13. 12. 1993, σ. 1.

(8) ΕΕ αριθ. L 319 της 12. 12. 1994, σ. 20.

ΠΑΡΑΡΤΗΜΑ I

ΤΡΟΠΟΠΟΙΗΣΗ ΤΩΝ ΔΙΑΤΑΞΕΩΝ ΤΟΥ ΠΑΡΑΡΤΗΜΑΤΟΣ ΤΟΥ ΠΡΩΤΟΚΟΛΛΟΥ TORREMOLINOS ΓΙΑ ΤΗΝ ΕΦΑΡΜΟΓΗ ΤΟΥ ΑΡΘΡΟΥ 3 ΠΑΡΑΓΡΑΦΟΣ 1 ΤΗΣ ΟΔΗΓΙΑΣ 97/. . ./ΕΚ ΤΟΥ ΣΥΜΒΟΥΛΙΟΥ

ΚΕΦΑΛΑΙΟ I Γενικές διατάξεις

Κανονισμός 2: Ορισμοί

Το σημείο 1 περί «νέου σκάφους» αντικαθίσταται από τον ορισμό του «νέου αλιευτικού σκάφους» που περιέχεται στο άρθρο 2 της παρούσας οδηγίας.

ΚΕΦΑΛΑΙΟ V Πυροπροστασία, πυρανίχνευση και πυρόσβεση

Κανονισμός 2: Ορισμοί

Το τέλος του σημείου 2 περί «τυποποιημένης δοκιμής πυρός» τροποποιείται, όσον αφορά την τυποποιημέωη καμπύλη θερμοκρασίας, ως εξής:

«. . . Η τυποποιημένη καμπύλη χρόνου-θερμοκρασίας καθορίζεται με ομαλή καμπύλη συνδέουσα τα ακόλουθα σημεία θερμοκρασίας στο εσωτερικό του κλιβάνου:

>ΘΕΣΗ ΠΗΝΑΚΑ>

».

ΚΕΦΑΛΑΙΟ VII Σωστικά μέσα και διατάξεις

Κανονισμός 1: Εφαρμογή

Το σημείο 2 τροποποιείται ως εξής:

«Οι κανονισμοί 13 και 14 εφαρμόζονται επίσης στα υπάρχοντα σκάφη μήκους 45 μέτρων και άνω, υπό την προϋπόθεση ότι η αρμόδια αρχή δύναται να αναβάλει την εφαρμογή των προδιαγραφών που προβλέπουν οι κανονισμοί αυτοί μέχρι την 1η Φεβρουαρίου 1999.».

Κανονισμός 13: Τηλεπικοινωνιακά μέσα σωστικών μέσων

Το σημείο 2 τροποποιείται ως εξής:

«Η αρμόδια αρχή δύναται, μέχρι την 1η Φεβρουαρίου 1999, να κάνει δεκτές τις επί υπαρχόντων σκαφών συσκευές αμφίδρομης ραδιοτηλεφωνίας VHF που δεν πληρούν τα πρότυπα λειτουργίας που έχει καθορίσει ο οργανισμός, εφόσον κρίνει ότι είναι συμβατές με τις εγκεκριμένες συσκευές αμφίδρομης ραδιοτηλεφωνίας VHF.».

ΚΕΦΑΛΑΙΟ IX Τηλεπικοινωνίες

Κανονισμός 1: Εφαρμογή

Το σημείο 1 δεύτερη φράση τροποποιείται ως εξής:

«Εντούτοις, για τα υπάρχοντα σκάφη, η αρμόδια αρχή δύναται να αναβάλει την εφαρμογή των απαιτήσεων μέχρι την 1η Φεβρουαρίου 1999.».

Κανονισμός 3: Εξαιρέσεις

Το σημείο 2 στοιχείο γ) τροποποιείται ως εξής:

«γ) εάν το σκάφος πρόκειται να τεθεί οριστικά εκτός υπηρεσίας πριν από την 1η Φεβρουαρίου 2001.»

ΠΑΡΑΡΤΗΜΑ II

ΠΡΟΣΑΡΜΟΓΗ ΤΟΝ ΔΙΑΤΑΞΕΩΝ ΤΩΝ ΚΕΦΑΛΑΙΩΝ IV, V, VII ΚΑΙ IX ΤΟΥ ΠΑΡΑΡΤΗΜΑΤΟΣ ΤΟΥ ΠΡΩΤΟΚΟΛΛΟΥ TORREMOLINOS, ΣΥΜΦΩΝΑ ΜΕ ΤΟ ΑΡΘΡΟ 3 ΠΑΡΑΓΑΦΟΣ 4 ΑΥΤΟΥ, ΓΙΑ ΤΗΝ ΕΦΑΡΜΟΓΗ ΤΟΥΣ ΣΤΑ ΝΕΑ ΑΛΙΕΥΤΙΚΑ ΣΚΑΦΗ ΜΗΚΟΥΣ 24 ΜΕΤΡΩΝ ΚΑΙ ΑΝΩ

ΚΕΦΑΛΑΙΟ IV Μηχανολογικές και ηλεκτρολογικές εγκαταστάσεις και περιοδικώς μη επανδρωμένοι χώροι μηχανημάτων

Κανονισμός 1: Εφαρμογή

Τροποποιείται ως εξής:

«Εκτός εάν ορίζεται διαφορετικά, οι διατάξεις του παρόντος κεφαλαίου εφαρμόζονται σε νέα αλιευτικά σκάφη μήκους 24 μέτρων και άνω.».

Κανονισμός 7: Επικοινωνία μεταξύ θαλάμου πηδαλιουχίας και μηχανοστασίου

Προστίθεται το ακόλουθο κείμενο:

«Προβλέπονται δύο ξεχωριστά μέσα επικοινωνίας . . . το ένα από τα οποία πρέπει να είναι τηλέγραφος μηχανοστασίου, εκτός από τα σκάφη μήκους μικρότερου των 45 μέτρων στα οποία οι κινητήρες προώσεως ελέγχονται απευθείας από το θάλαμο πηδαλιουχίας, για τα οποία η αρμόδια αρχή μπορεί να δεχθεί μέσα επικοινωνίας άλλα από τον τηλέγραφο μηχανοστασίου.».

Κανονισμός 8: Έλεγχος κινητήρων προώσεως από το θάλαμο πηδαλιουχίας

Στο σημείο 1 στοιχείο δ) προστίθεται το ακόλουθο κείμενο:

«. . . ή της αίθουσας ελέγχου. Στα σκάφη μήκους μικρότερου των 45 μέτρων, η αρμόδια αρχή μπορεί να επιτρέψει να χρησιμοποιείται μόνο για έκτακτες ανάγκες ο ευρισκόμενος στο μηχανοστάσιο σταθμός ελέγχου, υπό την προϋπόθεση ότι υπάρχει επαρκής παρακολούθηση και έλεγχος στο θάλαμο πηδαλιουχίας.».

Κανονισμός 16: Κύρια πηγή ηλεκτρικής ενέργειας

Στο σημείο 1 στοιχείο β) προστίθεται το ακόλουθο κείμενο:

«. . . διακοπής της λειτουργίας οποιουδήποτε από τα ηλεκτροπαραγωγά ζεύγη. Εντούτοις, στα σκάφη μήκους μικρότερου των 45 μέτρων, σε περίπτωση διακοπής λειτουργίας οποιουδήποτε των ηλεκτροπαραγωγών ζευγών, αρκεί να εξασφαλίζεται μόνο η λειτουργία των υπηρεσιών που είναι απαραίτητες για την πρόωση και την ασφάλεια του σκάφους.».

Κανονισμός 17: Εφεδρική πηγή ηλεκτρικής ενέργειας

Στο σημείο 6 προστίθεται το ακόλουθο κείμενο:

«Σύμφωνα με τον παρόντα κανονισμό, συσσωρευτής, πλην εκείνων που χρησιμοποιούνται σε πομποδέκτες ραδιοεπικοινωνίας στα σκάφη μήκους μικρότερου των 45 μέτρων, πρέπει να εγκαθίσταται . . .».

Κανονισμός 22: Σύστημα συναγερμού

Στο σημείο 2 στοιχείο α) προστίθεται το ακόλουθο κείμενο:

«Το σύστημα συναγερμού . . . σε κατάλληλη θέση. Εντούτοις, στα σκάφη μήκους μικρότερου των 45 μέτρων, η αρμόδια αρχή δύναται να θεωρήσει ως επαρκή συστήματα ικανά να δίνουν ακουστικό και οπτικό σήμα για κάθε χωριστή λειτουργία συναγερμού μόνο στο θάλαμο πηδαλιουχίας.».

Στο σημείο 2 στοιχείο β) προστίθεται το ακόλουθο κείμενο:

«Στα σκάφη μήκους 45 μέτρων και άνω, το σύστημα συναγερμού πρέπει να συνδέεται με . . .».

Στο σημείο 2 στοιχείο γ) προστίθεται το ακόλουθο κείμενο:

«Στα σκάφη μήκους 45 μέτρων και άνω, ένας συναγερμός για το μηχανικό . . .».

ΚΕΦΑΛΑΙΟ V Πυροπροστασία, πυρανίχνευση, πυρόσβεση και καταπολέμηση της πυρκαγιάς

Κανονισμός 2: Ορισμοί

Το σημείο 14 στοιχείο β) τροποποιείται ως εξής:

«. . . τουλάχιστον 375 kW».

Μέρος Γ

Ο τίτλος αντικαθίσταται από τον ακόλουθο τίτλο:

«Μέρος Γ - Μέτρα πυρασφάλειας στα σκάφη μήκους 24 μέτρων και άνω, και κάτω των 60 μέτρων».

Κανονισμός 35: Πυροσβεστικές αντλίες

Παρεμβάλλεται το ακόλουθο σημείο:

«Παρά τις διατάξεις του σημείου 1 του κανονισμού V/35, πρέπει να υπάρχουν πάντοτε δύο τουλάχιστον πυροσβεστικές αντλίες.».

Στο σημείο 8 προστίθεται το ακόλουθο κείμενο:

«ή 25 m³/h, οποιοδήποτε είναι μεγαλύτερο.»

Κανονισμός 40: Πυροσβεστικός εξοπλισμός σε μηχανοστάσια

Το σημείο 1 στοιχείο α) τροποποιείται ως εξής:

«. . . τουλάχιστον 375 kW . . ..

ΚΕΦΑΛΑΙΟ VII Σωστικά μέσα και διατάξεις

Κανονισμός 1: Εφαρμογή

Το σημείο 1 τροποποιείται ως εξής:

«Εκτός εάν ορίζεται διαφορετικά, το παρόν κεφάλαιο εφαρμόζεται στα νέα σκάφη μήκους 24 μέτρων και άνω.».

Κανονισμός 5: Αριθμός και είδη σωσίβιων σχεδιών και σωστικών λέμβων

1. Το προοίμιο του σημείου 3 τροποποιείται ως εξής:

«Τα σκάφη μήκους μικρότερου των 75 μέτρων αλλά μεγαλύτερου ή ίσου των 45 μέτρων πρέπει να συμμορφώνονται με τις ακόλουθες απαιτήσεις:».

2. Προστίθεται το ακόλουθο σημείο 3 α):

«3.α) Τα σκάφη μήκους μικρότερου των 45 μέτρων πρέπει να είναι εξοπλισμένα με:

α) σωσίβιες σχεδίες με συνολική χωρητικότητα επαρκή τουλάχιστον για το διπλάσιο του συνολικού αριθμού των επιβαινόντων στο σκάφος ατόμων. Από εκάστη των πλευρών του σκάφους θα πρέπει να υπάρχει δυνατότητα καθαίρεσης επαρκούς αριθμού τέτοιων σχεδιών ικανών να φέρουν τουλάχιστον το συνολικό αριθμό των επιβαινόντων στο σκάφος ατόμων 7 και

β) λέμβο διάσωσης, εκτός εάν η αρμόδια αρχή κρίνει ότι κάτι τέτοιο δεν είναι απαραίτητο λόγω μεγέθους και ικανότητας ελιγμών του σκάφους, εγγύτητας μέσω αναζήτησης και διάσωσης και συστημάτων προειδοποίησης για τις μετεωρολογικές συνθήκες ή ανάπτυξης αλιευτικής δραστηριότητας είτε σε περιοχές που δεν πλήττονται από κακές καιρικές συνθήκες είτε σε εποχιακή βάση.».

3. Στο σημείο 4 προστίθεται το ακόλουθο κείμενο:

«Αντί να συμμορφούνται προς τις απαιτήσεις του σημείου 2 στοιχείο α), του σημείου 3 στοιχείο α) και του σημείου 3α στοιχείο α), τα σκάφη δύνανται να φέρουν, . . .».

Κανονισμός 10: Κυκλικά σωσίβια

1. Το σημείο 1 στοιχείο β) τροποποιείται ως εξής:

«β) έξι κυκλικά σωσίβια στα σκάφη μήκους μικρότερου των 75 μέτρων αλλά μεγαλύτερου ή ίσου των 45 μέτρων.».

2. Προστίθεται, στο σημείο 1, το ακόλουθο στοιχείο γ):

«γ) τέσσερα κυκλικά σωσίβια σε σκάφη μήκους μικρότερου των 45 μέτρων.».

Κανονισμός 13: Τηλεπικοινωνιακός εξοπλισμός σωστικών μέσων

Παρεμβάλλεται το ακόλουθο σημείο 1α:

«1.α) Εντούτοις, στα σκάφη μήκους μικρότερου των 45 μέτρων, ο αριθμός αυτών των συσκευών μπορεί να περιορίζεται σε δύο, εάν η αρμόδια αρχή κρίνει ότι, λόγω της ζώνης ανάπτυξης δραστηριότητας και του αριθμού των ατόμων που απασχολούνται επί του σκάφους, δεν είναι απαραίτητες τρεις τέτοιες συσκευές.».

Κανονισμός 14: Αναμεταδότες ραντάρ

Προστίθεται το ακόλουθο κείμενο στο τέλος:

«. . . σε κάθε σωσίβια σχεδία. Κάθε σκάφος μήκους μικρότερου των 45 μέτρων πρέπει να φέρει τουλάχιστον έναν αναμεταδότη ραντάρ.».

ΚΕΦΑΛΑΙΟ IX Τηλεπικοινωνίες

Κανονισμός 1: Εφαρμογή

Η πρώτη φράση του σημείου 1 τροποποιείται ως εξής:

«Εκτός εάν ορίζεται διαφορετικά, το παρόν κεφάλαιο εφαρμόζεται στα νέα σκάφη μήκους 24 μέτρων και άνω και στα υπάρχοντα σκάφη μήκους 45 μέτρων και άνω».

ΠΑΡΑΡΤΗΜΑ III

ΠΕΡΙΦΕΡΕΙΑΚΕΣ ΚΑΙ ΤΟΠΙΚΕΣ ΔΙΑΤΑΞΕΙΣ (ΑΡΘΡΟ 3 ΠΑΡΑΓΡΑΦΟΣ 3 ΚΑΙ ΑΡΘΡΟ 4 ΠΑΡΑΓΡΑΦΟΣ 1)

Α. Περιφερειακές διατάξεις για «βόρειες ζώνες»:

1. Περιοχή εφαρμογής:

Εκτός εάν ορίζεται διαφορετικά, τα ύδατα βορείως του ορίου που απεικονίζεται στο χάρτη που προσαρτάται στο παρόν παράρτημα, εξαιρουμένης της Βαλτικής Θάλασσας. Το όριο αυτό ορίζεται από τον παράλληλο γεωγραφικού πλάτους 62° Β από τη δυτική ακτή της Νορβηγίας μέχρι το γεωγραφικό μήκος 4° Δ, από εκεί το μεσημβρινό γεωγραφικού μήκους 4° Δ μέχρι το γεωγραφικό πλάτος 60° 30' Β, από εκεί τον παράλληλο γεωγραφικού πλάτους 60° 30' Β μέχρι το γεωγραφικό μήκος 5° Δ, από εκεί το μεσημβρινό γεωγραφικού μήκους 5° Δ μέχρι το γεωγραφικό πλάτος 60° Β, από εκεί τον παράλληλο γεωγραφικού πλάτους 60° Β μέχρι το γεωγραφικό μήκος 15° Δ, από εκεί το μεσημβρινό γεωγραφικού μήκους 15° Δ μέχρι το γεωγραφικό πλάτος 62° Β, από εκεί τον παράλληλο γεωγραφικού πλάτους 62° Β μέχρι το γεωγραφικό μήκος 27° Δ, από εκεί το μεσημβρινό γεωγραφικού μήκους 27° Δ μέχρι το γεωγραφικό πλάτος 59° Β και από εκεί τον παράλληλο γεωγραφικού μήκους 59° Β στα δυτικά.

2. Ορισμοί:

Με τον όρο «υψηλή συγκέντρωση παρασυρόμενων πάγων» νοείται ότι οι παρασυρόμενοι πάγοι καλύπτουν τουλάχιστον τα 8/10 της επιφάνειας της θάλασσας.

3. Κανονισμός III/7 σημείο 1 (συνθήκες αλιευτικής δραστηριότητας):

Πέρα των ειδικών συνθηκών αλιευτικής δραστηριότητας που αναφέρονται στον κανονισμό III/7 σημείο 1, πρέπει επίσης να λαμβάνονται υπόψη οι ακόλουθες συνθήκες:

ε) υπολογίζεται συνθήκη αλιευτικής δραστηριότητας β), γ) ή δ), όποια από τις τρεις δίνει τις χαμηλότερες τιμές παραμέτρων ευστάθειας σύμφωνα με τα κριτήρια που απαριθμούνται στον κανονισμό 2, λαμβάνοντας υπόψη περιθώριο για επικάθηση πάγου σύμφωνα με τις διατάξεις του κανονισμού III/8 7

στ) για τα αλιευτικά τύπου γρι-γρι: αναχώρηση από την αλιευτική ζώνη με την αλιευτική εξάρτηση, άνευ αλιεύματος και με 30 % προμήθειες τροφίμων, καύσιμο, κ.λπ., με ενδεχόμενη επικάθηση πάγου σύμφωνα με τις διατάξεις του κανονισμού III/8.

4. Κανονισμός III/8 (επικάθηση πάγου):

Οι ειδικές προδιαγραφές του κανονισμού III/8 και οι ειδικές οδηγίες που περιέχονται στη σύσταση 2 της διάσκεψης Torremolinos εφαρμόζονται στις αντίστοιχες περιοχές, δηλαδή και στις περιοχές εκτός των ορίων που επισημαίνονται στο χάρτη που συνοδεύει την εν λόγω σύσταση.

Παρά τις διατάξεις του κανονισμού III/8 σημείο 1 στοιχεία α) και β), για τα σκάφη που αναπτύσσουν δραστηριότητα στην περιοχή βορείως του γεωγραφικού πλάτους 63° Β και σε γεωγραφικό μήκος μεταξύ 28° Δ και 11° Δ, στους υπολογισμούς ευστάθειας λαμβάνεται υπόψη ο σχηματισμός πάγου ως εξής:

α) 40 χιλιόγραμμα ανά τετραγωνικό μέτρο στα εκτεθειμένα στον καιρό καταστρώματα και διόδους 7

β) 10 χιλιόγραμμα ανά τετραγωνικό μέτρο για τους πλευρικούς προβόλους εκατέρωθεν του σκάφους πάνω από τη στάθμη της ισάλου.

5. Κανονισμός VII/5 σημείο 2 στοιχείο β) και σημείο 3 στοιχείο β) (αριθμός και τύποι σωσίβιων σχεδιών και λέμβων διάσωσης):

Παρά τις διατάξεις του κανονισμού VII/5 σημείο 2 στοιχείο β), σημείο 3 στοιχείο β) και σημείο 3α, για τα αλιευτικά σκάφη των οποίων το κύτος έχει κατασκευασθεί σύμφωνα με τους κανόνες αναγνωρισμένου οργανισμού για την ανάπτυξη δραστηριότητας σε ύδατα με υψηλή συγκέντρωση παρασυρόμενων πάγων, σύμφωνα με τον κανονισμό II/1 σημείο 2 του παραρτήματος του πρωτοκόλλου Torremolinos, η σωσίβια λέμβος/λέμβος διάσωσης που αναφέρεται στο σημείο 2 στοιχείο β), στο σημείο 3 στοιχείο β) και στο σημείο 3α στοιχείο β) πρέπει να καλύπτεται τουλάχιστον εν μέρει (όπως ορίζεται στον κανονισμό VII/18) και να είναι επαρκούς χωρητικότητας ώστε να φέρει το σύνολο των επιβαινόντων στο σκάφος ατόμων.

6. Κανονισμός VII/9 (στολές εμβάπτισης και μέσα θερμικής προστασίας):

Παρά τις διατάξεις του κανονισμού VII/9, για κάθε άτομο που επιβαίνει στο σκάφος πρέπει να υπάρχει εγκεκριμένη στολή εμβάπτισης κατάλληλου μεγέθους, η οποία να πληροί τις προδιαγραφές του κανονισμού VII/25 καθώς και τις σχετικές με τον κανονισμό αυτό προδιαγραφές που αναφέρονται στο σημείο 1.8 του παρόντος παραρτήματος.

7. Κανονισμός VII/14 (αναμεταδότης ραντάρ):

Επιπλέον των διατάξεων του μέρους Β του κεφαλαίου VII, κάθε σωσίβια λέμβος, λέμβος διάσωσης και σωσίβια σχεδία πρέπει να είναι μονίμως εξοπλισμένη με εγκεκριμένο αναμεταδότη ραντάρ ικανό να λειτουργεί στη ζώνη των 9 GHz.

8. Κανονισμός VII/25 (στολές εμβάπτισης):

Παρά τις διατάξεις του κανονισμού VII/25, κάθε στολή εμβάπτισης που απαιτείται δυνάμει του σημείο 1.6 του παρόντος παραρτήματος πρέπει, λαμβανόμενη ως ενιαία μονάδα, να είναι κατασκευασμένη από εγγενώς μονωτικό υλικό και να πληροί επίσης τις προδιαγραφές άντωσης του σημείου 1 στοιχείο γ) i) του κανονισμού VII/24. Πρέπει επίσης να πληροί όλες τις άλλες σχετικές απαιτήσεις του κανονισμού VII/25.

9. Κανονισμός X/3 σημείο 7 (εγκαταστάσεις ραντάρ):

Παρά τις διατάξεις του σημείου 7 του κανονισμού X/3, κάθε σκάφος μήκους 24 μέτρων και άνω πρέπει να διαθέτει εγκατάσταση ραντάρ που να ανταποκρίνεται στις απαιτήσεις της αρμόδιας αρχής. Η εν λόγω εγκατάσταση ραντάρ πρέπει να έχει δυνατότητα λειτουργίας στη ζώνη συχνοτήτων των 9 GHz.

10. Κανονισμός X/5 (εξοπλισμός σηματοδοσίας):

Επιπροσθέτως στις διατάξεις του κανονισμού X/5, κάθε σκάφος, όταν αναπτύσσει δραστηριότητα σε ύδατα στα οποία ενδέχεται να παρουσιασθούν παρασυρόμενοι πάγοι, πρέπει να διαθέτει τουλάχιστον έναν προβολέα ικανό να δημιουργεί φωτισμό 1 lux σε απόσταση 750 μέτρων.

Β. Περιφερειακές διατάξεις για τις «νότιες ζώνες»:

1. Περιοχές εφαρμογής:

Η Μεσόγειος Θάλασσα και οι παράκτιες περιοχές της ζώνης θέρους του Ατλαντικού Ωκεανού εντός αποστάσεως 20 μιλίων από την ακτή της Ισπανίας και της Πορτογαλίας, όπως ορίζονται στο «Χάρτη ζωνών και εποχιακών περιοχών» του παραρτήματος II της διεθνούς σύμβασης γραμμών φορτώσεως του 1966 (1), όπως έχει τροποποιηθεί.

2. Κανονισμός VII/Β/9 σημείο 1 (στολές εμβάπτισης):

Λαμβανομένων υπόψη των διατάξεων του σημείου 4 του κανονισμού 791, στο τέλος του σημείου 1 προστίθεται η ακόλουθη πρόταση:

«Στα σκάφη μήκους μικρότερου των 45 μέτρων, οι στολές εμβάπτισης δεν χρειάζεται να είναι περισσότερες από δύο.».

3. Κανονισμός IX/1 (τηλεπικοινωνία):

Προστίθεται το ακόλουθο σημείο 1α:

«Το παρόν κεφάλαιο εφαρμόζεται επίσης σε νέα σκάφη μήκους 24 μέτρων και άνω, υπό τον όρο ότι η περιοχή στην οποία αυτά αναπτύσσουν δραστηριότητα καλύπτεται δεόντως από παράκτιο σταθμό που λειτουργεί σύμφωνα με το ρυθμιστικό σχέδιο του ΔΝΟ (ΙΜΟ).».

ΒΟΡΕΙΑ ΠΕΡΙΟΧΗ

>ΑΡΧΗ ΓΡΑΦΗΚΟΥ>

ICES fishing areas

Mean linear scale

Nautical miles>ΤΕΛΟΣ ΓΡΑΦΗΚΟΥ>

>ΑΝΑΦΟΡΑ ΣΕ ΓΡΑΦΗΚΟ>

(1) Διεθνής σύμβαση του 1966 σχετικά με τις γραμμές φόρτωσης, εγκριθείσα στις 5 Απριλίου 1966 από τη διεθνή διάσκεψη για τις γραμμές φόρτωσης, που πραγματοποιήθηκε στο Λονδίνο κατόπιν πρόσκλησης του διακυβερνητικού συμβουλευτικού ναυτιλιακού οργανισμού.

ΠΑΡΑΡΤΗΜΑ IV

ΕΙΔΙΚΕΣ ΑΠΑΙΤΗΣΕΙΣ ΑΣΦΑΛΕΙΑΣ (ΑΡΘΡΟ 3 ΠΑΡΑΓΡΑΦΟΣ 4)

ΚΕΦΑΛΑΙΟ II Κατασκευή, υδατοστεγανότητα και εξοπλισμός

Προστίθενται οι ακόλουθοι κανονισμοί:

«Κανονισμός 16: Καταστρώματα εργασίας εντός περίκλειστων υπερκατασκευών

1. Τα καταστρώματα αυτά πρέπει να είναι εφοδιασμένα με αποτελεσματικό αποστραγγιστικό σύστημα, με τη δέουσα αποστραγγιστική ικανότητα ώστε να απομακρύνονται τα νερά του πλυσίματος και τα εντόσθια των ψαριών.

2. Όλα τα ανοίγματα τα αναγκαία για τις αλιευτικές εργασίες πρέπει να είναι εφοδιασμένα με μέσα γρήγορου και αποτελεσματικού κλεισίματος από ένα άτομο.

3. Όταν τα αλιεύματα προσάγονται σε τέτοια καταστρώματα προς διαλογή ή επεξεργασία, πρέπει να τοποθετούνται σε δεξαμενές σύμφωνες με τις απαιτήσεις του κανονισμού 11 του κεφαλαίου III. Πρέπει να υπάρχει αποτελεσματικό αποστραγγιστικό σύστημα και να παρέχεται επαρκής προστασία κατά της αθέλητης εισροής νερού στο κατάστρωμα εργασίας.

4. Πρέπει να υπάρχουν δύο τουλάχιστον έξοδοι από αυτά τα καταστρώματα.

5. Το καθαρό ύψος των χώρων εργασίας πρέπει να είναι σε όλα τα σημεία τουλάχιστον δύο μέτρα.

6. Πρέπει να υπάρχει σταθερό σύστημα αερισμού που να εξασφαλίζει τουλάχιστον έξι εναλλαγές του αέρα ανά ώρα.

Κανονισμός 17: Ενδείξεις βυθίσματος

1. Όλα τα σκάφη πρέπει να φέρουν ενδείξεις βυθίσματος, σε δεκατόμετρα, και στις δύο πλευρές της πρύμνης και της πλώρης.

2. Οι ενδείξεις αυτές πρέπει να είναι τοποθετημένες όσο το δυνατόν πλησιέστερα στις καθέτους.

Κανονισμός 18: Δεξαμενές για ψάρια με ψυχόμενο ή παγωμένο θαλάσσιο νερό (CSW και RSW)

1. Όταν χρησιμοποιούνται δεξαμενές με ψυχόμενο (CSW) ή παγωμένο (RSW) θαλάσσιο νερό ή παρόμοια συστήματα δεξαμενών, πρέπει να είναι εφοδιασμένες με ξεχωριστό και μονίμως προσαρτημένο σύστημα για το γέμισμά τους με νερό και το άδειασμά τους.

2. Όταν αυτές οι δεξαμενές προορίζονται και για τη μεταφορά ξηρού φορτίου, πρέπει να είναι εφοδιασμένες με σύστημα υδροσυλλογής (σεντίνες) και εξοπλισμένες καταλλήλως ώστε να αποφεύγεται η εισροή νερού από το σύστημα υδροσυλλογής στη δεξαμενή.»

ΚΕΦΑΛΑΙΟ III Ευστάθεια και συναφής αξιοπλοΐα

Κανονισμός 9: Δοκιμή κατάκλισης

«Προστίθεται το ακόλουθο σημείο 4:

«4. Η δοκιμή κατάκλισης και ο προσδιορισμός των συνθηκών που απαιτεί ο κανονισμός III/9 σημείο 1 πρέπει να εκτελούνται τουλάχιστον κάθε δέκα έτη.».

ΚΕΦΑΛΑΙΟ IV Μηχανολογικές και ηλεκτρολογικές εγκαταστάσεις και περιοδικώς μη επανδρωμένοι χώροι μηχανημάτων

Κανονισμός 13: Μηχανισμός πηδαλιουχίας

Προστίθεται το ακόλουθο κείμενο στο σημείο 10:

«Αν η πηγή ενέργειας αυτή είναι ηλεκτρική, η εφεδρική πηγή ηλεκτρικής ενέργειας πρέπει να είναι ικανή να τροφοδοτεί το εφεδρικό μέσο ενεργοποίησης του πηδαλίου επί δέκα λεπτά τουλάχιστον.».

Κανονισμός 16: Κύρια πηγή ηλεκτρικής ενέργειας

Προστίθεται το ακόλουθο σημείο 3:

«3. Αν τα φώτα ναυσιπλοΐας είναι μόνο ηλεκτρικά, πρέπει να τροφοδοτούνται από δικό τους ξεχωριστό πίνακα και πρέπει να υπάρχουν επαρκή μέσα για την παρακολούθησή τους.».

Κανονισμός 17: Εφεδρική πηγή ηλεκτρικής ενέργειας

Παρά το σημείο 2, για σκάφη μήκους 45 μέτρων και άνω η εφεδρική πηγή ηλεκτρικής ενέργειας πρέπει να είναι ικανή να τροφοδοτεί επί οκτώ τουλάχιστον ώρες τις εγκαταστάσεις που αναφέρονται σ' εκείνο τον κανονισμό.

ΚΕΦΑΛΑΙΟ V Πυροπροστασία, πυρανίχνευση, πυρόσβεση και καταπολέμηση της πυρκαγιάς

Κανονισμός 22: Πυροσβεστικός εξοπλισμός σε χώρους μηχανών

Παρά τις διατάξεις του παρόντος κανονισμού, όλοι οι χώροι μηχανών κατηγορίας Α πρέπει να διαθέτουν μόνιμη πυροσβεστική διάταξη.

Κανονισμός 40: Πυροσβεστικός εξοπλισμός σε χώρους μηχανών

Παρά τις διατάξεις του παρόντος κανονισμού, όλοι οι χώροι μηχανών κατηγορίας Α πρέπει να διαθέτουν μόνιμη πυροσβεστική διάταξη.

ΠΑΡΑΡΤΗΜΑ V

ΥΠΟΔΕΙΓΜΑΤΑ ΠΙΣΤΟΠΟΙΗΤΙΚΟΥ ΣΥΜΜΟΡΦΩΣΗΣ, ΠΙΣΤΟΠΟΙΗΤΙΚΟΥ ΑΠΑΛΛΑΓΗΣ ΚΑΙ ΔΕΛΤΙΟΥ ΕΞΑΡΤΗΣΗΣ

ΠΙΣΤΟΠΟΙΗΤΙΚΟ ΣΥΜΜΟΡΦΩΣΗΣ

>ΑΡΧΗ ΓΡΑΦΗΚΟΥ>

Το παρόν πιστοποιητικό συμμόρφωσης συνοδεύεται από δελτίο εξάρτησης.>ΤΕΛΟΣ ΓΡΑΦΗΚΟΥ>

>ΑΝΑΦΟΡΑ ΣΕ ΓΡΑΦΗΚΟ>

>ΑΡΧΗ ΓΡΑΦΗΚΟΥ>

(Επίσημη σφραγίδα)

(Κράτος)

για νέο/υπάρχον αλιευτικό σκάφος (1)

Εκδοθέν σύμφωνα με τις διατάξεις του

.

(ονομασία του σχετικού μέτρου ή μέτρων που έχει θεσπίσει το κράτος μέλος)

και πιστοποιούν τη συμμόρφωση του κάτωθι αναφερομένου σκάφους προς τις διατάξεις της οδηγίας 97/. . ./ΕΚ του Συμβουλίου για τη θέσπιση εναρμονισμένου καθεστώτος ασφάλειας για τα αλιευτικά σκάφη μήκους 24 μέτρων και άνω

κατόπιν εξουσιοδότησης της κυβέρνησης τ .

.

(πλήρης επίσημη ονομασία του κράτους μέλους)

από .

.

(πλήρης επίσημη ονομασία του αρμόδιου οργανισμού που έχει αναγνωρισθεί βάσει των διατάξεων της οδηγίας 94/57/ΕΚ του Συμβουλίου)

Όνομα πλοίου

Διακριτικοί αριθμοί ή χαρακτήρες

Λιμένας νηολόγησης

Μήκος (2)

Ημερομηνία της σύμβασης ναυπήγησης ή μείζονος μετασκευής (3): .

Ημερομηνία θέσης της τρόπιδας ή ημερομηνία κατά την οποία το πλοίο βρισκόταν σε παρόμοιο στάδιο ναυπήγησης (3): .

Ημερομηνία παράδοσης ή ολοκλήρωσης της μείζονος μετασκευής (3): .

(1) Διαγράφεται κατά περίπτωση σύμφωνα με τους ορισμούς του άρθρου 2 παράγραφοι 2 και 3.(2) Το μήκος όπως ορίζεται στο άρθρο 2 παράγραφος 7.(3) Σύμφωνα με τους ορισμούς που περιέχονται στο άρθρο 2 παράγραφος 2. (πίσω σελίδα του πιστοποιητικού)

Αρχική επιθεώρηση:

ΔΙΑ ΤΟΥ ΠΑΡΟΝΤΟΣ ΠΙΣΤΟΠΟΙΕΙΤΑΙ ΟΤΙ:

1. το πλοίο υπεβλήθη σε επιθεώρηση σύμφωνα με το σημείο 1 στοιχείο α) του κανονισμού Ι/6 του παραρτήματος του πρωτοκόλλου του Torremolinos του 1993 7

2. η επιθεώρηση απέδειξε ότι:

1. το πλοίο συμμορφούται πλήρως προς τις απαιτήσεις της οδηγίας 97/. . ./ΕΚ του Συμβουλίου, και

2. το μέγιστο επιτρεπόμενο βύθισμα για όλες τις συνθήκες αλιευτικής δραστηριότητας του σκάφους αναφέρεται στο εγκεκριμένο φυλλάδιο ευστάθειας με ημερομηνία . . . . . . . . . . . . . . . . . . . . . . . . .

3. έχει εκδοθεί/δεν έχει εκδοθεί (1) πιστοποιητικό απαλλαγής.

Το παρόν πιστοποιητικό ισχύει έως . . . . . . . . . . . . . . . . . . . . . . . . . υπό την επιφύλαξη επιθεωρήσεων σύμφωνα με το σημείο 1 στοιχείο β) ii) και iii), και στοιχείο γ) του κανονισμού Ι/6.

Εξεδόθη στ . την.

(τόπος έκδοσης του πιστοποιητικού) (ημερομηνία έκδοσης)

.

(υπογραφή του αρμόδιου για την έκδοση του πιστοποιητικού υπαλλήλου) ή/και (σφραγίδα της εκδίδουσας αρχής)

Εάν το πιστοποιητικό είναι υπογεγραμμένο, προστίθεται η ακόλουθη παράγραφος:

Ο κάτωθι υπογεγραμμένος δηλώ ότι είμαι δεόντως εξουσιοδοτημένος από το ανωτέρω κράτος μέλος όπως εκδώσω το παρόν πιστοποιητικό.

.

(υπογραφή)

(1) Διαγράφεται κατά περίπτωση. (επόμενη σελίδα του πιστοποιητικού)

Έγκριση της παράτασης ισχύος του πιστοποιητικού επί ορισμένη περίοδο χάριτος στις περιπτώσεις εφαρμογής του σημείου 1 του κανονισμού Ι/11:

Το παρόν πιστοποιητικό θεωρείται ότι ισχύει, βάσει του σημείου 1 του κανονισμού Ι/11, έως .

Υπογραφή: .

(υπογραφή του αρμόδιου για την έκδοση της έγκρισης υπαλλήλου)

Τόπος: .

Ημερομηνία: .

(σφραγίδα της εκδίδουσας αρχής)

Έγκριση της παράτασης ισχύος του πιστοποιητικού έως την άφιξη του σκάφους στο λιμένα επιθεώρησης ή επί ορισμένη περίοδο χάριτος, στις περιπτώσεις εφαρμογής του σημείου 2 ή 4 του κανονισμου Ι/11

Το παρόν πιστοποιητικό θεωρείται ότι ισχύει, βάσει του σημείου 2 ή 4 του κανονισμού Ι/11 (1) έως . . . . . . . . . . . . . . . . . . . . . . . . .

Υπογραφή: .

(υπογραφή του αρμόδιου για την έκδοση της έγκρισης υπαλλήλου)

Τόπος: .

Ημερομηνία: .

(σφραγίδα της εκδίδουσας αρχής)

(1) Διαγράφεται κατά περίπτωση.>ΤΕΛΟΣ ΓΡΑΦΗΚΟΥ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 12 Ιουλίου 1996, η Επιτροπή υπέβαλε στο Συμβούλιο πρόταση οδηγίας του Συμβουλίου για τη θέσπιση εναρμονισμένου καθεστώτος ασφάλειας για τα αλιευτικά σκάφη μήκους 24 μέτρων και άνω, με βάση το άρθρο 82 παράγραφος 2 της συνθήκης (1).

Το Ευρωπαϊκό Κοινοβούλιο εξέδωσε τη γνώμη του σε πρώτη ανάγνωση στις 24 Απριλίου 1997 (2). Η Οικονομική και Κοινωνική Επιτροπή εξέδωσε τη δική της στις 27 Νοεμβρίου 1996 (3).

Το Συμβούλιο καθόρισε την κοινή του θέση σύμφωνα προς το άρθρο 189 Γ της συνθήκης στις 30 Ιουνίου 1997.

II. ΣΚΟΠΟΣ ΤΗΣ ΟΔΗΓΙΑΣ

Σκοπός της παρούσας οδηγίας είναι να εισαγάγει εναρμονισμένο σύστημα απαιτήσεων ασφάλειας που θα ισχύει για τα αλιευτικά σκάφη μήκους 24 μέτρων και άνω τα οποία αλιεύουν στα ύδατα της Κοινότητας, μέσω:

- της επιβεβλημένης εφαρμογής, στα αλιευτικά σκάφη που έχουν νηολογηθεί στην Κοινότητα ή αλιεύουν σε κοινοτικά ύδατα, των διατάξεων του πρωτοκόλλου Torremolinos που προσαρτάται στη διεθνή σύμβαση του 1997 για την ασφάλεια των αλιευτικών σκαφών, το οποίο θεσπίστηκε στις 2 Απριλίου 1993.

Το παράρτημα του πρωτοκόλλου Torremolinos περιέχει διατάξεις σχετικά με το πεδίο εφαρμογής του, τις εξαιρέσεις και τις ισοδύναμες απαιτήσεις, τις επιθεωρήσεις και την πιστοποίηση των αλιευτικών σκαφών (κεφάλαιο I), τη ναυπήγηση και την εξάρτησή τους (κεφάλαιο II), την ευστάθεια (κεφάλαιο III), το μηχανολογικό εξοπλισμό και τις ηλεκτρικές εγκαταστάσεις (κεφάλαιο IV), την πυροπροστασία, πυρανίχνευση και πυρόσβεση (κεφάλαιο V), την προστασία των πληρωμάτων (κεφάλαιο VI), τα σωστικά μέσα και ρυθμίσεις (κεφάλαιο VII), τις διαδικασίες έκτακτης ανάγκης (κεφάλαιο VIII), τις ραδιοεπικοινωνίες (κεφάλαιο IX) και τον εξοπλισμό ναυσιπλοΐας (κεφάλαιο X),

- της επέκτασης, στα αλιευτικά σκάφη μήκους μεταξύ 24 και 45 μέτρων που έχουν ναυπηγηθεί μετά την 1η Ιανουαρίου 1999, ορισμένων απαιτήσεων του πρωτοκόλλου Torremolinos που ισχύουν μόνο για πλοία μήκους άνω των 45 μέτρων,

- της προβλέψεως ορισμένων γενικών και περιφερειακών απαιτήσεων, πέρα των απαιτήσεων του πρωτοκόλλου Torremolinos, όπως η απαίτηση να συμμορφούνται προς τα πρότυπα αναγνωρισμένου οργανισμού (νηογνώμων) ή προς τους αντιστοίχους κανόνες των διοικήσεων των κρατών μελών,

- της χρησιμοποίησης της διαδικασίας επιτροπολογίας για τη θέσπιση εναρμονισμένων ερμηνειών των 200 περίπου διατάξεων του πρωτοκόλλου που προβλέπουν τη διακριτική λήψη απόφασης από τις διοικήσεις των σημαιών των συμβαλλομένων μερών.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση που καθόρισε το Συμβούλιο αντιστοιχεί ευρύτατα στην πρόταση της Επιτροπής.

Το σχέδιο οδηγίας εφαρμόζεται στα αλιευτικά σκάφη μήκους 24 μέτρων και άνω, τα οποία:

- φέρουν τη σημαία κράτους μέλους και είναι νηολογημένα στην Κοινότητα ή

- αλιεύουν σε εσωτερικά ύδατα ή χωρική θάλασσα κράτους μέλους ή

- εκφορτώνουν τα αλιεύματά τους σε λιμένα κράτους μέλους (άρθρο 1 και άρθρο 3 παράγραφος 5).

Το άρθρο 3 διευκρινίζει τις γενικές απαιτήσεις που πρέπει να πληρούν αυτά τα αλιευτικά σκάφη:

- τα αλιευτικά σκάφη πρέπει να συμμορφούνται προς το πρωτόκολλο Torremolinos, εκτός εάν ορίζεται διαφορετικά στο παράρτημα I του σχεδίου οδηγίας (άρθρο 3 παράγραφος 1). Το παράρτημα I τροποποιεί, κατά κύριο λόγο, τις ημερομηνίες εφαρμογής ορισμένων διατάξεων των κεφαλαίων I, V, VII και IX του παραρτήματος του πρωτοκόλλου,

- τα νέα αλιευτικά σκάφη μήκους μεταξύ 24 και 45 μέτρων πρέπει να συμμορφούνται προς τις απαιτήσεις των κεφαλαίων IV, V, VII και IX του πρωτοκόλλου που ισχύουν για σκάφη μήκους 45 μέτρων και άνω (άρθρο 3 παράγραφος 2). Ωστόσο, το παράρτημα II του σχεδίου οδηγίας προβλέπει ορισμένες ελαφρύνσεις γι' αυτά τα σκάφη,

- τα αλιευτικά σκάφη που ασκούν δραστηριότητα σε συγκεκριμένες περιοχές πρέπει να τηρούν τις περιφερειακές και τοπικές διατάξεις που ισχύουν για τις περιοχές αυτές («βόρειες» και «νότιες» περιφερειακές διατάξεις, αντιστοίχως) όπως ορίζονται στο παράρτημα III της παρούσας οδηγίας (άρθρο 3 παράγραφος 3 7 παράρτημα III)

- τα αλιευτικά σκάφη πρέπει να πληρούν τις πρόσθετες απαιτήσεις ασφάλειας που καθορίζονται στο παράρτημα IV του σχεδίου οδηγίας (άρθρο 3 παράγραφος 4).

Ωστόσο, το σχέδιο οδηγίας προβλέπει επίσης τη δυνατότητα παρέκκλισης από τους γενικούς κανόνες. Με την επιφύλαξη ελέγχου βάσει της διαδικασίας επιτροπολογίας, ένα κράτος μέλος ή ομάδα κρατών μελών μπορεί να θεσπίζει:

- ειδικά μέτρα ασφάλειας, τα οποία προστίθενται στο παράρτημα III της παρούσας οδηγίας, προκειμένου να ληφθούν υπόψη οι ειδικές τοπικές συνθήκες (άρθρο 4 παράγραφος 1),

- μέτρα που περιέχουν εξαιρέσεις, υπό ορισμένες συνθήκες, για σκάφη που αλιεύουν αποκλειστικά κοντά στις ακτές τους (άρθρο 4 παράγραφος 2),

- μέτρα που προβλέπουν ισοδύναμες απαιτήσεις για ένα συγκεκριμένο εξάρτημα, υλικό, συσκευή ή εξοπλισμό, οι οποίες είναι τουλάχιστον εξίσου αποτελεσματικές με τις προβλεπόμενες στην παρούσα οδηγία (άρθρο 4 παράγραφος 3).

Το σχέδιο οδηγίας απαιτεί επίσης από τα νέα και τα υπάρχοντα αλιευτικά σκάφη να συμμορφούνται προς τα πρότυπα αναγνωρισμένων οργανισμών όσον αφορά το σχεδιασμό, τη ναυπήγηση και τη συντήρηση του κύτους, τα κύρια και βοηθητικά μηχανήματα, τις ηλεκτρικές εγκαταστάσεις και αυτοματισμούς, ή προς τους αντίστοιχους κανόνες που χρησιμοποιούνται από τις εθνικές διοικήσεις (άρθρο 5).

Εξάλλου, τα κράτη μέλη πρέπει να διενεργούν επιθεωρήσεις για να βεβαιώνονται ότι τα αλιευτικά σκάφη πληρούν τις απαιτήσεις του παρόντος σχεδίου οδηγίας, και να εκδίδουν και να ανανεώνουν πιστοποιητικά συμμόρφωσης, δελτία εξάρτησης και πιστοποιητικά απαλλαγής σύμφωνα με τα υποδείγματα που περιέχονται στο παράρτημα V (άρθρο 6). Προκειμένου να εξασφαλίζεται η πλήρης εφαρμογή της παρούσας οδηγίας, τα αλιευτικά σκάφη θα υπόκεινται στον έλεγχο του κράτους του λιμένα σύμφωνα με το άρθρο 4 του πρωτοκόλλου Torremolinos (άρθρο 7).

Στο πλαίσιο της διαδικασίας επιτροπολογίας, είναι δυνατόν να θεσπίζονται διατάξεις για να εξασφαλίζεται, μεταξύ άλλων, η εντός της Κοινότητας εναρμονισμένη ερμηνεία των διατάξεων του πρωτοκόλλου Torremolinos, οι οποίες έχουν αφεθεί στη διακριτική ευχέρεια των διοικήσεων (άρθρα 8 και 9).

Τέλος, τα κράτη μέλη πρέπει να εφαρμόζουν σύστημα κυρώσεων για την παράβαση των εθνικών διατάξεων που θεσπίζονται δυνάμει της παρούσας οδηγίας (άρθρο 11).

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Κατά την πρώτη του ανάγνωση στις 24 Απριλίου 1997, το Ευρωπαϊκό Κοινοβούλιο δεν ενέκρινε καμία τροπολογία για την πρόταση της Επιτροπής.

V. ΤΡΟΠΟΠΟΙΗΣΕΙΣ ΠΟΥ ΕΠΕΦΕΡΕ ΤΟ ΣΥΜΒΟΥΛΙΟ ΣΤΗΝ ΠΡΟΤΑΣΗ ΤΗΣ ΕΠΙΤΡΟΠΗΣ

ΠΡΟΟΙΜΙΟ

Το Συμβούλιο προέβη σε πλήρη αναδιατύπωση του προοιμίου, περικόπτοντάς το σημαντικά, ώστε οι αιτιολογικές παράγραφοι να δικαιολογούν και να εξηγούν την οδηγία και να μην επαναλαμβάνουν το περιεχόμενο των άρθρων. Το Συμβούλιο προσέθεσε επίσης ορισμένες αιτιολογικές παραγράφους που αντιστοιχούν στις νέες διατάξεις που περιελήφθησαν στο κείμενο.

ΑΡΘΡΑ

Πέραν ορισμένων συντακτικών αλλαγών για τη βελτίωση της διάρθρωσης και του ευανάγνωστου του κειμένου, το Συμβούλιο συμφώνησε να τροποποιήσει την πρόταση της Επιτροπής ως εξής:

Άρθρο 1 (Σκοπός)

Στην παράγραφο 1, καθώς και σε όλα τα άλλα άρθρα που χρησιμοποιούν αυτή την έκφραση, το Συμβούλιο αντικατέστησε τα «εσωτερικά ή χωρικά ύδατα» με τα «εσωτερικά ύδατα ή χωρική θάλασσα» για να τηρηθεί η ορολογία που χρησιμοποιείται συνήθως στη διεθνή ναυτιλιακή νομοθεσία.

Το Συμβούλιο απέκλεισε επίσης ρητά τα σκάφη αναψυχής που δεν αλιεύουν για εμπορικούς σκοπούς από το πεδίο εφαρμογής του σχεδίου οδηγίας.

Άρθρο 2 (Ορισμοί)

Στην παράγραφο 1 («αλιευτικό σκάφος» ή «σκάφος»), το Συμβούλιο αντικατέστησε το κείμενο που πρότεινε η Επιτροπή, το οποίο βασίζεται σε ένα κείμενο από την οδηγία 93/103/ΕΚ του Συμβουλίου σχετικά με τις ελάχιστες προδιαγραφές ασφάλειας και υγείας κατά την εργασία στα αλιευτικά σκάφη, με ένα ευρύτερο κείμενο βασιζόμενο στο άρθρο 2 του πρωτοκόλλου Torremolinos. Το Συμβούλιο αντικατέστησε κυρίως το «είναι εξοπλισμένο και χρησιμοποιείται» («για εμπορικούς σκοπούς») με το «είναι εξοπλισμένο ή χρησιμοποιείται εμπορικώς» προκειμένου να καλυφθούν:

- τα αλιευτικά σκάφη που διαθέτουν μεν αλιευτικά εργαλεία αλλά δεν ασκούν αλιευτική δραστηριότητα, όπως τα πλοία-εργοστάσια που δεν χρησιμοποιούν τα εργαλεία τους («εξοπλισμένα»),

- τα σκάφη που ασκούν εμπορικές αλιευτικές δραστηριότητες χωρίς να είναι εξοπλισμένα γι' αυτό το σκοπό («χρησιμοποιούνται εμπορικώς»).

Στην παράγραφο 2 («νέο αλιευτικό σκάφος»), το Συμβούλιο αντικατέστησε την «1η Ιανουαρίου 1998» με την «1η Ιανουαρίου 1999» για να εκφράζεται η αντίστοιχη αλλαγή της ημερομηνίας εφαρμογής αυτής της οδηγίας (βλέπε άρθρο 12).

Στην παράγραφο 4 («πρωτόκολλο Torremolinos»), το Συμβούλιο διέγραψε την αναφορά στα ψηφίσματα υποχρεωτικής εφαρμογής του Διεθνούς Ναυτιλιακού Οργανισμού (ΙΜΟ), διότι αυτά τα ψηφίσματα δεν αποτελούν αναπόσπαστο μέρος του πρωτοκόλλου.

Άρθρο 3 (Γενικές απαιτήσεις)

Στην παράγραφο 1, το Συμβούλιο, λαμβάνοντας υπόψη τα πρακτικά προβλήματα που θέτει η προσαρμογή των υπαρχόντων αλιευτικών σκαφών στα πρότυπα του σχεδίου οδηγίας, προέβλεψε διαφορετικές ημερομηνίες εφαρμογής για τα νέα και τα υπάρχοντα σκάφη, συγκεκριμένα την 1η Ιανουαρίου 1999 και την 1η Ιουλίου 1999, αντιστοίχως. Ωστόσο, πρέπει να τηρηθούν οι προγενέστερες ημερομηνίες του παραρτήματος I της οδηγίας («εκτός εάν ορίζεται διαφορετικά»), διότι σκοπός δεν είναι να εμποδισθεί η εισαγωγή του GMDSS (παγκόσμιο ναυτιλιακό σύστημα για την παροχή βοήθειας και την ασφάλεια), το οποίο τίθεται σε ισχύ την 1η Φεβρουαρίου 1999.

Το Συμβούλιο προσέθεσε επίσης μια νέα τέταρτη παράγραφο, καθώς και ένα αντίστοιχο παράρτημα IV, προκειμένου να εξασφαλίζεται ότι τα αλιευτικά σκάφη τηρούν τις πρόσθετες ειδικές απαιτήσεις ασφάλειας. Αυτές οι συμπληρωματικές απαιτήσεις προστέθηκαν για να επιτευχθεί ο πρωταρχικός στόχος της οδηγίας που είναι να θεσπιστούν, σε ολόκληρη την Κοινότητα, ομοιόμορφα πρότυπα ασφάλειας του υψηλότερου δυνατού επιπέδου.

Άρθρο 4 (Ειδικές απαιτήσεις, εξαιρέσεις και ισοδύναμες απαιτήσεις)

Για λόγους παρουσίασης, το Συμβούλιο συγχώνευσε τα προτεινόμενα άρθρα 4 (ειδικές απαιτήσεις), 5 (εξαιρέσεις) και 6 (ισοδύναμες απαιτήσεις) σε ένα άρθρο, εφόσον όλες αυτές οι διατάξεις υπόκεινται στην ίδια διαδικασία (η οποία περιλαμβάνεται τώρα στη νέα παράγραφο 4 του άρθρου 4, ελαφρώς τροποποιημένη για συντακτικούς λόγους).

Στην παράγραφο 1 (ειδικές απαιτήσεις), το Συμβούλιο δίνει επίσης τη δυνατότητα σε «ομάδα» κρατών μελών να θεσπίζουν ειδικά τοπικά μέτρα ασφάλειας, διότι οι τοπικές συνθήκες μπορεί να μην περιορίζονται σε ένα μόνο κράτος μέλος. Για λόγους σαφήνειας, το Συμβούλιο προσέθεσε τις «κλιματικές συνθήκες» στα παραδείγματα τοπικών συνθηκών που δικαιολογούν ειδικές απαιτήσεις. Για να επιτευχθεί ο στόχος της καθιέρωσης ομοιόμορφων προτύπων ασφάλειας σε ολόκληρη την Κοινότητα, το Συμβούλιο προσέθεσε ότι το κράτος μέλος που επιθυμεί τη θέσπιση ειδικών τοπικών απαιτήσεων πρέπει να αποδεικνύει σαφώς την αναγκαιότητά τους. Εξάλλου, το Συμβούλιο διέγραψε την αναφορά στη συμβατότητα προς τις αρχές της συνθήκης ΕΚ, διότι ούτως ή άλλως πρέπει να τηρείται η κοινοτική νομοθεσία.

Άρθρο 5 (Πρότυπα σχεδιασμού, ναυπήγησης και συντήρησης 7 πρώην άρθρο 7)

Το Συμβούλιο συμφώνησε με την πρόταση της Επιτροπής ότι τα νέα αλιευτικά σκάφη πρέπει να πληρούν τα σχετικά πρότυπα «αναγνωρισμένου οργανισμού» κατά την έννοια της οδηγίας 94/57/ΕΚ. Το Συμβούλιο όμως δεν δέχθηκε την εφαρμογή αυτής της διάταξης στα υπάρχοντα σκάφη διότι την θεωρεί υπερβολικά επαχθή γι' αυτά τα σκάφη. Αντί γι' αυτό, το Συμβούλιο προέβλεψε ότι αυτά τα σκάφη πρέπει να τηρούν, τουλάχιστον, τους κανονισμούς που ισχύουν κατά την ημερομηνία ναυπήγησής τους και έχουν καθοριστεί από αναγνωρισμένο οργανισμό ή χρησιμοποιούνται από μια διοικητική αρχή.

Άρθρο 6 (Επιθεωρήσεις και πιστοποιητικά 7 πρώην άρθρο 8)

Το Συμβούλιο τροποποίησε ελαφρώς την παράγραφο 1 σχετικά με την έκδοση πιστοποιητικών και τη διενέργεια επιθεωρήσεων, προκειμένου να ληφθούν υπόψη οι διαδικασίες και διατάξεις που περιέχονται στην οδηγία 94/57/ΕΚ του Συμβουλίου.

Άρθρο 7 (Έλεγχος 7 πρώην άρθρο 9)

Το άρθρο 7 αναδιατυπώθηκε εξ ολοκλήρου ώστε να δοθεί σαφής απάντηση στο ερώτημα του κατά πόσο ο έλεγχος αφορά την εφαρμογή των διατάξεων της οδηγίας ή του πρωτοκόλλου Torremolinos. Πρέπει να γίνει διάκριση μεταξύ:

- του ελέγχου των σκαφών που φέρουν τη σημαία κράτους μέλους και του ελέγχου των σκαφών που φέρουν τη σημαία τρίτου κράτους,

- του ελέγχου των σκαφών που ασκούν ή δεν ασκούν αλιευτική δραστηριότητα στα εσωτερικά ύδατα ή τις χωρικές θάλασσες ή εκφορτώνουν τα αλιεύματά τους σε κοινοτικό λιμένα.

Αυτή η αναδιατύπωση θα εξασφαλίσει ότι τα δικαιώματα και οι υποχρεώσεις των κρατών μελών, βάσει αυτού του άρθρου, είναι σύμφωνα προς τις διεθνείς νομικές υποχρεώσεις τους, ιδίως το άρθρο 4 του πρωτοκόλλου Torremolinos (που προβλέπει τον έλεγχο των σκαφών «όταν βρίσκονται σε λιμένα άλλου συμβαλλόμενου μέρους») και το άρθρο 17 της σύμβασης των Ηνωμένων Εθνών για το δίκαιο της θάλασσας (που προβλέπει το «δικαίωμα αβλαβούς διέλευσης από τη χωρική θάλασσα»).

Άρθρο 8 (Προσαρμογές 7 πρώην άρθρο 10)

Το Συμβούλιο αναδιατύπωσε το προτεινόμενο άρθρο επειδή κρίνει ότι οι εξουσίες που ανατίθενται στην επιτροπή είναι υπερβολικές και σαφώς υπερβαίνουν τις εκτελεστικές αρμοδιότητες που αναφέρονται στο άρθρο 155 τέταρτη περίπτωση της συνθήκης. Για το λόγο αυτό, το Συμβούλιο:

- αντικατέστησε, στον τίτλο αυτού του άρθρου, τη λέξη «τροποποιήσεις» με τη λέξη «προσαρμογές»,

- προσέθεσε τη φράση «στο μέτρο που είναι αναγκαίο για να εξασφαλιστεί η εφαρμογή τους στην Κοινότητα», στο στοιχείο α) πρώτη περίπτωση,

- αντικατέστησε τη δεύτερη και τρίτη περίπτωση του στοιχείου α) με «την εφαρμογή της παρούσας οδηγίας, χωρίς να διευρύνεται το πεδίο εφαρμογής της», και

- ανέφερε ρητά τα άρθρα που μπορούν να προσαρμόζονται μέσω της επιτροπής, βάσει του στοιχείου β).

Άρθρο 9 (Επιτροπή 7 πρώην άρθρο 11)

Λόγω της σημασίας των καθηκόντων που ανατίθενται στην επιτροπή δυνάμει του άρθρου 8, το Συμβούλιο αντικατέστησε τη διαδικασία συμβουλευτικής επιτροπής που περιέχεται στην παράγραφο 2 με τη διαδικασία ρυθμιστικής επιτροπής τύπου III α. Ο τίτλος του σχεδίου άρθρου τροποποιήθηκε αναλόγως.

Άρθρο 10 (Κοινοποίηση στο ΔΝΟ (ΙΜΟ) 7 πρώην άρθρο 12)

Το Συμβούλιο συμφώνησε ότι όχι μόνο η Επιτροπή, αλλά και «η Προεδρία του Συμβουλίου» πρέπει να ενημερώσουν το Διεθνή Ναυτιλιακό Οργανισμό (ΙΜΟ) σχετικά με την έκδοση της παρούσας οδηγίας, εφόσον η Κοινότητα δεν είναι συμβαλλόμενο μέρος του πρωτοκόλλου Torremolinos.

Άρθρο 11 (Κυρώσεις 7 πρώην άρθρο 13 παράγραφος 2)

Η εν λόγω διάταξη μεταφέρθηκε σ' αυτό το νέο άρθρο 11 προκειμένου να εξασφαλιστεί ότι καλύπτεται από το άρθρο 12 παράγραφος 1, βάσει του οποίου τα κράτη μέλη θέτουν σε ισχύ τις απαιτούμενες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, συμπεριλαμβανομένου του συστήματος κυρώσεων.

Άρθρο 12 (Εφαρμογή 7 πρώην άρθρο 13 παράγραφοι 1 και 3)

Λαμβάνοντας υπόψη την πιθανή ημερομηνία έναρξης ισχύος αυτής της οδηγίας, το Συμβούλιο μετέφερε την ημερομηνία εφαρμογής της από την «1η Ιανουαρίου 1998» στην «1η Ιανουαρίου 1999».

ΠΑΡΑΡΤΗΜΑ I

Στον κανονισμό 1 του κεφαλαίου IX, το Συμβούλιο διέγραψε την πρώτη πρόταση της παραγράφου 1, διότι είναι ταυτόσημη με την πρόταση που περιέχεται στο πρωτόκολλο Torremolinos.

ΠΑΡΑΡΤΗΜΑ II

Στον τίτλο, το Συμβούλιο διέγραψε τις λέξεις «αλλά μικρότερου των 45 μέτρων», διότι τα σκάφη άνω των 45 μέτρων οφείλουν ούτως ή άλλως να συμμορφώνονται προς το πρωτόκολλο Torremolinos.

Στο μέρος Γ του κεφαλαίου V το Συμβούλιο προσέθεσε δύο τροποποιήσεις του κανονισμού 35, με σκοπό την αύξηση του επιπέδου ασφάλειας.

Στον κανονισμό 13 του κεφαλαίου VII το Συμβούλιο διέγραψε την προτεινόμενη τροποποίηση της παράγράφου 2, διότι αναφέρεται στα υπάρχοντα σκάφη, ενώ το παράρτημα II αφορά αποκλειστικά τα νέα σκάφη. Εξάλλου, η ίδια διάταξη περιέχεται ήδη στο παράρτημα I.

Για τους ίδιους λόγους, το Συμβούλιο διέγραψε, στο κεφάλαιο IX, τη δεύτερη πρόταση του κανονισμού 1, καθώς και την προσαρμογή του κανονισμού 3.

ΠΑΡΑΡΤΗΜΑ III

Όσον αφορά τις περιφερειακές διατάξεις για «βόρειες ζώνες» στο σημείο 1 του μέρους Α, το Συμβούλιο αντικατέστησε την περιοχή εφαρμογής «τα ύδατα βορείως του γεωγραφικού πλάτους 60° Β, εξαιρουμένης της Βαλτικής Θάλασσας», με ένα λεπτομερέστερο ορισμό, συνοδευόμενο από χάρτη που προσαρτάται στο παράρτημα III, λαμβάνοντας έτσι υπόψη τις γεωγραφικές ιδιαιτερότητες της συγκεκριμένης περιοχής.

Το σημείο 5 του μέρους Α της πρότασης, που επιβάλλει στα σκάφη να φέρουν ένα θεσιδεικτικό ραδιοφάρο έκτακτης ανάγκης (EPIRB) για κάθε σωσίβια λέμβο, λέμβο διάσωσης και σωσίβια σχεδία, κρίθηκε υπερβολικά επαχθής και ως εκ τούτου διαγράφηκε.

Το Συμβούλιο έκρινε ότι ένας αναμεταδότης ραντάρ ικανός να λειτουργεί στη ζώνη των 9 GHz αρκεί για να καλύψει το στόχο αυτής της διάταξης, δηλαδή να επιτρέπει στις υπηρεσίες διάσωσης να εντοπίζουν όλες τις σχεδίες επιβίωσης στο νερό, και γι' αυτό το λόγο προσέθεσε ένα νέο σημείο σχετικά με τον κανονισμό VII/14 που επιβάλλει στις σωσίβιες λέμβους, λέμβους διάσωσης και σωσίβιες σχεδίες να είναι εξοπλισμένες με αναμεταδότη ραντάρ.

Το Συμβούλιο διέγραψε την προτεινόμενη παράγραφο 10 (ραδιογωνιομετρικός εξοπλισμός). Εφόσον ο προαναφερθείς αναμεταδότης ραντάρ καθιστά ήδη δυνατό τον εντοπισμό των σχεδιών επιβίωσης, η πρόσθετη απαίτηση που περιλαμβάνεται στο σημείο 10 θα ήταν μια περιττή οικονομική επιβάρυνση για τα αλιευτικά σκάφη χωρίς να αυξάνεται το επίπεδο ασφάλειας.

Στο μέρος Β σχετικά με τις περιφερειακές διατάξεις για τις «νότιες ζώνες», διαγράφηκε το προτεινόμενο σημείο 3 σχετικά με το ραδιοεξοπλισμό διάσωσης για σκάφη κάτω των 45 μέτρων, επειδή αυτή η διάταξη περιέχεται ήδη στο παράρτημα II, το οποίο ισχύει και για τις νότιες περιοχές.

Στο μέρος Β, διαγράφηκε το προτεινόμενο σημείο 5 (Ραδιοεπικοινωνία - Ορισμοί) επειδή το ρυθμιστικό σχέδιο του Διεθνούς Ναυτιλιακού Οργανισμού μπορεί να μην είναι πάντα ενημερωμένο, και ο εξοπλισμός των σκαφών δεν πρέπει να εξαρτάται από την εκπλήρωση των υποχρεώσεων των συμβαλλομένων μερών να υποβάλλουν αναφορές στο Διεθνή Ναυτιλιακό Οργανισμό.

ΠΑΡΑΡΤΗΜΑ IV (νέο)

Το Συμβούλιο προσέθεσε ένα νέο παράρτημα IV για να υποχρεούνται τα αλιευτικά σκάφη να τηρούν πρόσθετες ειδικές απαιτήσεις ασφάλειας. Αυτές οι απαιτήσεις προστέθηκαν με σκοπό την επίτευξη του πρωταρχικού στόχου της οδηγίας, που είναι να θεσπιστούν, σε ολόκληρη την Κοινότητα, ομοιόμορφα πρότυπα ασφάλειας του υψηλότερου δυνατού επιπέδου (βλέπε παρατηρήσεις σχετικά με το άρθρο 3 παράγραφος 4 ανωτέρω).

(1) ΕΕ αριθ. C 292 της 4. 10. 1996, σ. 29.

(2) ΕΕ αριθ. C 150 της 19. 5. 1997, σ. 31.

(3) ΕΕ αριθ. C 66 της 3. 3. 1997, σ. 31.